ફાઇનલ પ્રવેશમાં પણ યુરોપિયન ટીમોનો દબદબો રહ્યો છે. યુરોપના દેશો અત્યાર સુધીમાં 26 વખત ફાઇનલમાં રમ્યા છે અને તેમાંથી કેટલીક વાર બ્રાઝિલ અને આર્જેન્ટિનાના હાથે તેમને પછડાટ ખાવી પડી છે. જર્મનીએ આઠ અને ઇટાલીએ છ વખત ફાઇનલમાં પ્રવેશ કર્યો છે તો આ વખતે ક્વોલિફાઈ થવામાં નિષ્ફળ રહેલી નેધરલેન્ડસની ટીમ 1974, 1978 અને છેલ્લે 2010માં ફાઇનલમાં રમી હતી પરંતુ દર વખતે ફાઇનલમાં તેનો પરાજય થતો હતો. આ ઉપરાંત ચેકોસ્લોવેકિયા, ફ્રાન્સ અને હંગેરીએ પણ બે બે વાર અને ઇંગ્લેન્ડ, સ્પેન અને સ્વિડને એક એક વાર ફાઇનલમાં રમવાનો લ્હાવો લીધો છે. આ તરફ સાઉથ અમેરિકન ટીમોમાં બ્રાઝિલે સાત વાર ફાઇનલમાં પ્રવેશ કર્યો છે જેમાંથી પાંચ ફાઇનલ તેમણે જીતી છે તો આર્જેન્ટિનાએ પાંચ અને ઉરૂગ્વેએ બે વાર ફાઇનલમાં પ્રવેશ કર્યો છે.